Ennakkoratkaisupyyntö, jonka Bayerisches Verwaltungsgericht München (Saksa) on esittänyt 2.9.2013 – Andre Lawrence Shepherd v. Saksan valtio
(Asia C-472/13)
Oikeudenkäyntikieli: saksa
Ennakkoratkaisua pyytänyt tuomioistuin
Bayerisches Verwaltungsgericht München
Pääasian asianosaiset
Kantaja: Andre Lawrence Shepherd
Vastaaja: Saksan valtio
Ennakkoratkaisukysymykset
Onko kolmansien maiden kansalaisten ja kansalaisuudettomien henkilöiden määrittelyä pakolaisiksi tai muuta kansainvälistä suojelua tarvitseviksi henkilöiksi koskevista vähimmäisvaatimuksista sekä myönnetyn suojelun sisällöstä 29.4.2004 annetun neuvoston direktiivin 2004/83/EY1 9 artiklan 2 kohdan e alakohtaa tulkittava siten, että siinä myönnettävän suojan piiriin kuuluvat ainoastaan henkilöt, joiden asepalveluksen tehtävänkuva käsittää välittömän osallistumisen taisteluihin eli aseelliset operaatiot tai joilla on käskyvalta tällaisten operaatioiden toteuttamisessa (vaihtoehto 1), vai kuuluvatko mainitun suojan piiriin myös muut sotilasjoukkojen jäsenet, joiden tehtävänkuva koostuu ainoastaan joukkojen logistisesta ja teknisestä tuesta, ei sisällä varsinaisia taisteluja ja vaikuttaa varsinaisiin taisteluihin ainoastaan välillisesti (vaihtoehto 2)?
Jos ensimmäiseen kysymykseen vastataan vaihtoehdon 2 mukaisesti:
Onko direktiivin 2004/83 9 artiklan 2 kohdan e alakohdan tulkittava edellyttävän, että kyseistä henkilöä pyydetään tai hänet velvoitetaan ensisijaisesti tai järjestelmällisesti tekemään direktiivin 2004/83/EY 12 artiklan 2 kohdassa tarkoitettuja rikoksia tai tekoja asepalveluksessa, joka suoritetaan (kansainvälisessä tai maan sisäisessä) selkkauksessa (vaihtoehto 1), vai riittääkö, että turvapaikanhakija osoittaa, että sotilasjoukot, joihin hän kuuluu, ovat tehneet toimialueella, jonne hänet on määrätty, yksittäisiä direktiivin 2004/83 12 artiklan 2 kohdan a alakohdassa tarkoitettuja rikoksia tilanteissa, joissa yksittäiset toimintakäskyt ovat vaikuttaneet mainitun kaltaisilta rikoksilta tai yksittäiset henkilöt ovat tehneet ylilyöntejä (vaihtoehto 2)?
Jos toiseen kysymykseen vastataan vaihtoehdon 2 mukaisesti:
Myönnetäänkö pakolaissuoja ainoastaan siinä tapauksessa, että voidaan pitää huomattavan todennäköisenä – eikä siitä ole järkevää epäilystä – että kansainvälistä humanitääristä oikeutta rikotaan myös tulevaisuudessa, vai riittääkö suojan myöntämiseksi se, että turvapaikanhakijan esittämän tosiseikkojen kuvauksen mukaan konkreettisessa selkkauksessa tehdään (väistämättä tai todennäköisesti) tällaisia rikoksia, minkä vuoksi hän saattaa joutua mukaan tällaiseen toimintaan?
Sulkeeko direktiivin 2004/83 9 artiklan 2 kohdan e alakohtaan perustuvan pakolaissuojan pois se, etteivät sotaoikeudet hyväksy humanitäärisen kansainvälisen oikeuden rikkomista tai pitävät sitä rangaistavana, vai onko tällä seikalla lainkaan merkitystä?
Edellytetäänkö sitä, että kansainvälisessä rikostuomioistuimessa on aloitettu rikosoikeudellinen menettely?
Sulkeeko pakolaissuojan pois se, että kansainvälinen yhteisö hyväksyy joukkojen käytön tai miehittämisen tai että se perustuu YK:n turvallisuusneuvoston mandaattiin?
Edellyttääkö pakolaissuojan myöntäminen direktiivin 2004/83 9 artiklan 2 kohdan e alakohdan nojalla, että turvapaikanhakija voidaan palvelusvelvollisuutensa noudattamisen vuoksi tuomita kansainvälisen rikostuomioistuimen ohjesäännön perusteella (vaihtoehto 1), vai myönnetäänkö pakolaissuoja jo ennen kuin tämä raja ylitetään eli tilanteessa, jossa turvapaikanhakijan ei tarvitse pelätä saavansa rikosoikeudellisia seuraamuksia mutta jossa hän ei kuitenkaan voi suorittaa asepalvelustaan omantunnon syistä (vaihtoehto 2)?
Jos kuudenteen kysymykseen vastataan vaihtoehdon 2 mukaisesti:
Sulkeeko edellä mainituissa säännöksissä tarkoitetun pakolaissuojan pois se, ettei turvapaikanhakija ole käyttänyt sääntöjen mukaista mahdollisuuttaan kieltäytyä asepalveluksesta, vaikka hän olisi voinut niin tehdä, vai voidaanko pakolaissuoja myöntää myös silloin, kun hän on tosiasiassa päättänyt keskeyttää asepalveluksen omantunnon syistä?
Merkitseekö sotilasjoukoista erottaminen kunniattoman menettelyn vuoksi (dishonorable discharge), vankeusrangaistuksen määrääminen ja siihen liittyvä yhteiskunnallinen hyljeksintä ja epäsuotuisaan asemaan joutuminen direktiivin 2004/83 9 artiklan 2 kohdan b tai c alakohdassa tarkoitettua vainoksi katsottavaa tekoa?
____________
____________
1 Kolmansien maiden kansalaisten ja kansalaisuudettomien henkilöiden määrittelyä pakolaisiksi tai muuta kansainvälistä suojelua tarvitseviksi henkilöiksi koskevista vähimmäisvaatimuksista sekä myönnetyn suojelun sisällöstä 29.4.2004 annettu neuvoston direktiivi 2004/83/EY (EYVL L 304, s. 12)